SAWAD ลั่นผลงานปีนี้โตแกร่ง หลังปรับโครงสร้างธุรกิจ-เคลียร์ปัญหา NPL
SAWAD ลั่นผลงานปีนี้โตแกร่ง หลังปรับโครงสร้าง-เคลียร์ปัญหา NPL พร้อมเตรียมเงิน 3 พันลบ.ซื้อหนี้มาบริหาร
5 มิ.ย. 2561

นางสาวธิดา แก้วบุตตา กรรมการบริษัทศรีสวัสดิ์ คอร์ปอเรชั่น  จำกัด (มหาชน) หรือ SAWAD เปิดเผยว่า ทิศทางการดำเนินธุรกิจของบริษัทในปีนี้จะเติบโตอย่างแข็งแกร่ง หลังจากที่ได้มีการปรับโครงสร้างธุรกิจในช่วงที่ผ่านมา โดยคาดว่าภาพรวมของธุรกิจจะมีการเติบโต 20-30% ขณะที่ตัวเลขหนี้ที่ไม่ก่อให้เกิดรายได้ (NPL) ได้กลับเข้าสู่ภาวะปกติแล้ว ส่งผลให้บริษัทฯ มีความพร้อมที่จะรุกธุรกิจได้อย่างเต็มที่
“ตอนนี้ NPL ก้อนที่มีปัญหา ได้มีการปิดบัญชีไปแล้ว ซึ่งปัญหาที่เกิดขึ้นในช่วงไตรมาสแรกจนทำให้ NPL โป่งขึ้นมา เกิดจากการมาชำระหนี้ล่าช้าไป และตอนนี้ก็จบแล้ว” นางสาวธิดา กล่าว
สำหรับกลยุทธ์ปีนี้ บริษัทฯ ยังเน้นการขยายสาขาเพิ่มเติมจากปัจจุบันมีอยู่ 2,500 สาขา โดยตั้งเป้าปีนี้จะเพิ่มเป็น 2,800 สาขา เพื่อเป็นการกระจายความเสี่ยง และเพื่อความใกล้ชิดกับลูกค้า นอกจากนี้ บริษัทฯ จะนำเทคโนโลยีใหม่ๆ เข้ามาเสริมศักยภาพการให้บริการ และเป็นบริหารความเสี่ยง ซึ่งปีนี้ได้จัดเตรียมเงินประมาณ 2-3 พันล้านบาท สำหรับการซื้อหนี้เข้ามาบริหารจัดการ